Ichki ishlar organlarining patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash boʻyicha davlat xizmatlarini shartnomaviy-huquqiy asosda koʻrsatishning maʼmuriy reglamentini tasdiqlash toʻgʻrisida
(resolution, 2025-07-30)

Soʻnggi yillarda mamlakatimizda ichki ishlar organlari patrul-post xizmati boʻlinmalarining jamoat tartibini saqlash va jamoat xavfsizligini taʼminlash borasidagi faoliyatiga raqamli texnologiyalarni keng joriy etishga alohida eʼtibor qaratilmoqda. Shu bilan birga, fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash boʻyicha davlat xizmatlarini koʻrsatish uchun elektron murojaat qilish va xizmat koʻrsatishni elektron shaklda amalga oshirish imkoniyati yoʻlga qoʻyilmaganligi aholining ortiqcha ovoragarchiligiga sabab boʻlmoqda. Ichki ishlar organlarining patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasida xizmatlar koʻrsatishni rasmiylashtirishni raqamlashtirish orqali aholiga qoʻshimcha qulaylik yaratish maqsadida Vazirlar Mahkamasi qaror qiladi: 1. Belgilansinki, 2025-yil 1-sentabrdan boshlab: fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi davlat xizmatlarini shartnomaviy-huquqiy asosda koʻrsatish boʻyicha ichki ishlar organlarining patrul-post xizmati boʻlinmalariga Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) hamda Davlat xizmatlari markazlari orqali murojaat qilish; ichki ishlar organlari patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi davlat xizmatlarini Ichki ishlar vazirligining “E-patrul” tizimi orqali koʻrsatish imkoniyati yaratiladi; yuridik shaxslar fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi davlat xizmatlarini shartnomaviy-huquqiy asosda koʻrsatish boʻyicha ichki ishlar organlarining patrul-post xizmati boʻlinmalariga anʼanaviy (ogʻzaki yoki yozma) tarzda murojaat qilishlari mumkin. 2. Quyidagilarni nazarda tutuvchi Ichki ishlar organlarining patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash boʻyicha davlat xizmatlarini shartnomaviy-huquqiy asosda koʻrsatishning maʼmuriy reglamenti 1-ilovaga muvofiq tasdiqlansin: yuridik shaxslar tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi xizmatlarni koʻrsatish boʻyicha ichki ishlar organlarining patrul-post xizmati boʻlinmalariga murojaat qilish tartibi; murojaatlarni koʻrib chiqish tartibi va ularni rad etish asoslari; fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash faoliyatini tashkil etish tartibi. 3. Oʻzbekiston Respublikasi Ichki ishlar vazirligi: a) bir oy muddatda Raqamli texnologiyalar vazirligi bilan birgalikda shartnomaviy-huquqiy asosda xizmat koʻrsatish yuzasidan YIDXP va Davlat xizmatlari markazlari orqali elektron murojaat qilish uchun zarur boʻlgan axborot tizimlarini oʻzaro integratsiya qilish choralarini koʻrsin; b) manfaatdor vazirlik va idoralar bilan birgalikda: ikki oy muddatda oʻzlari qabul qilgan normativ-huquqiy hujjatlarni ushbu qarorga muvofiqlashtirsin; ushbu qarorning mazmun-mohiyati va ahamiyati ommaviy axborot vositalarida keng yoritilishini taʼminlasin. 4. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 5. Ushbu qarorning bajarilishini nazorat qilish Oʻzbekiston Respublikasi ichki ishlar vaziri A.A. Tashpulatov zimmasiga yuklansin. 1. Ushbu Reglament ichki ishlar organlarining patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash boʻyicha davlat xizmatlarini (keyingi oʻrinlarda — davlat xizmati) shartnomaviy-huquqiy asosda koʻrsatish tartibini belgilaydi. 2. Ushbu Reglament ommaviy tadbirlarni tashkil etish va oʻtkazishga, shuningdek, yigʻilishlar, mitinglar, koʻcha namoyishlariga nisbatan tatbiq etilmaydi. 3. Ushbu Reglamentda quyidagi asosiy tushunchalar qoʻllanadi: vakolatli organ — ichki ishlar organlarining patrul-post xizmati boʻlinmalari; fuqarolar gavjum boʻladigan joylar — bozorlar, yirik savdo, koʻngilochar, dam olish majmualari va markazlari hamda aholi koʻp boʻladigan boshqa joylar; talabgor — fuqarolar gavjum boʻladigan joylarda faoliyat yurituvchi yuridik shaxslar; shartnoma — vakolatli organ tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasida pulli xizmatlar koʻrsatish boʻyicha talabgor bilan tuziladigan yozma shakldagi kelishuv. 4. Fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi tadbirlar vakolatli organ tomonidan ushbu joylarda faoliyat koʻrsatuvchi talabgor bilan tuziladigan shartnomalarga muvofiq amalga oshiriladi. 5. Talabgor fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi davlat xizmatlarini koʻrsatish uchun vakolatli organga ushbu Reglamentga 1-ilovaga muvofiq sxema boʻyicha elektron murojaat qiladi. 6. Talabgor davlat xizmatidan foydalanish uchun vakolatli organga yoki Davlat xizmatlari markaziga bevosita oʻzi kelib murojaat etadi yoxud davlat xizmatidan elektron shaklda foydalanish uchun YIDXPda roʻyxatdan oʻtadi. 7. Talabgor oʻzi kelib murojaat etgan taqdirda, vakolatli organ yoki Davlat xizmatlari markazi xodimi talabgor nomidan, YIDXP orqali murojaat etgan taqdirda esa mustaqil ravishda ushbu Reglamentga 2-ilovaga muvofiq shakldagi soʻrovnomani elektron shaklda toʻldiradi. Talabgordan boshqa maʼlumotlarni talab qilish taqiqlanadi. 8. Soʻrovnoma toʻldirilgandan soʻng talabgor maʼlumotlarning toʻgʻriligini tekshiradi va imzolarni identifikatsiya qilishning tegishli vositalari (elektron imzo) bilan tasdiqlaydi. Talabgor YIDXP orqali murojaat etgan taqdirda, soʻrovnomani elektron raqamli imzo bilan tasdiqlash talab etilmaydi. 9. Talabgor davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Talabgor davlat xizmatidan foydalanishdan bosh tortganda, uning soʻrovnomasi koʻrilmasdan qoldiriladi. 10. Talabgor Davlat xizmatlari markaziga kelib murojaat qilganda, uning soʻrovnomasi Davlat xizmatlari markazi xodimi tomonidan toʻldirilib, talabgor tomonidan tasdiqlanganidan soʻng real vaqt rejimida vakolatli organga elektron shaklda yuboriladi. YIDXP orqali murojaat qilinganda esa soʻrovnoma avtomatik tarzda vakolatli organga elektron shaklda yuboriladi. 11. Talabgor tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi davlat xizmatlarini koʻrsatish boʻyicha vakolatli organga murojaat yuborish va uni koʻrib chiqish bepul amalga oshiriladi. 12. Soʻrovnoma vakolatli organga kelib tushgandan soʻng oʻn ish kuni mobaynida koʻrib chiqiladi. Murojaatni koʻrib chiqishda vakolatli organ xodimi talabgor bilan birgalikda fuqarolar gavjum boʻladigan joyni koʻzdan kechiradi. 13. Fuqarolar gavjum boʻladigan joyni koʻzdan kechirish natijasi boʻyicha dalolatnoma tuzilib, unda obyekt hududining chegarasi, shaxsiy tarkibning talab etiladigan soni, xizmat xonalari, post va marshrutlarning joylashuvi, javobgarlik hududi, xodimlarning xizmatni oʻtash vaqti hamda tartiblari belgilanadi, shuningdek, shartnoma loyihasi ishlab chiqiladi. Koʻzdan kechirish dalolatnomasi va shartnoma loyihasi tegishli ravishda Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining jamoat tartibini saqlash boshqarmasiga yuboriladi. 14. Fuqarolar gavjum boʻladigan joyning oʻziga xos xususiyatlarini inobatga olgan holda, koʻzdan kechirish dalolatnomasi va shartnoma loyihasida vakolatli organ xizmatini tashkil etishning alohida shartlari koʻrsatilishi mumkin. 15. Yuklangan vazifalarni bajarish uchun vakolatli organ boʻlinmasi shaxsiy tarkibining soni, post va patrul yoʻnalishlarining joylashuvi, shuningdek, xizmatni oʻtash qoidalari Oʻzbekiston Respublikasi ichki ishlar vaziri tomonidan belgilanadi. 16. Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining jamoat tartibini saqlash boshqarmasi koʻzdan kechirish dalolatnomasi va shartnoma loyihasini koʻrib chiqish yakunlari boʻyicha ularni besh ish kunidan kechiktirmagan holda, Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari yoki viloyatlar ichki ishlar boshqarmalari rahbariyatiga taqdim etadi. 17. Qoraqalpogʻiston Respublikasi Ichki ishlar vazirligi, Toshkent shahar yoki Toshkent viloyati ichki ishlar bosh boshqarmalari yoxud viloyatlar ichki ishlar boshqarmalarining jamoat tartibini saqlash boshqarmasi tomonidan koʻzdan kechirish dalolatnomasida obyektlar chegarasini, vakolatli organ boʻlinmasining javobgarlik zonalarini, post va patrul yoʻnalishlarining joylashuvi, soni hamda koʻrsatiladigan xizmatlar smeta qiymatini belgilashda jiddiy kamchiliklar aniqlanganda, tuman (shahar) ichki ishlar boshqarmasiga (boʻlimiga) mazkur kamchiliklar hamda ularni bartaraf etish tartiblari koʻrsatilgan bildirishnoma yuboriladi. 18. Shartnoma loyihasi amaldagi qonunchilikka muvofiq boʻlgan taqdirda, Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalari uch ish kunidan oshmagan muddatda Oʻzbekiston Respublikasi Ichki ishlar vazirligiga talabgor bilan shartnoma tuzish hamda vakolatli organ boʻlinmasi xodimlari uchun qoʻshimcha shtat birliklari ajratish toʻgʻrisida taqdimnoma kiritadi. 19. Talabgor tegishligiga koʻra Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari yoki viloyatlar ichki ishlar boshqarmalari bilan shartnoma tuzadi. 20. Shartnoma tuzish va vakolatli organ boʻlinmasi xodimlari uchun qoʻshimcha shtat birliklari ajratish qonunchilikda belgilangan tartibda amalga oshiriladi. 21. Vakolatli organ zimmasiga yuklangan vazifalarni qoʻshimcha shtat birliklari ajratilgandan soʻng amalga oshiradi. 22. Davlat xizmatini koʻrsatish talabgor tomonidan shartnoma talablari bajarilmagan yoki vakolatli organ zimmasiga uning xizmat vazifalari bilan bogʻliq boʻlmagan ishlar yuklangan taqdirda rad etiladi. Davlat xizmatini koʻrsatishni boshqa asoslarga koʻra, shu jumladan, maqsadga muvofiq emaslik vaji bilan rad etishga yoʻl qoʻyilmaydi. 23. Fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash xizmatlari vakolatli organ boʻlinmalari naryadlarining faoliyatini tashkil etish orqali koʻrsatiladi. 24. Vakolatli organ boʻlinmalari faoliyatini moliyalashtirish va ularni moddiy-texnik vositalar bilan taʼminlash tuzilayotgan shartnomalar boʻyicha tushadigan mablagʻlar hisobidan amalga oshiriladi. 25. Vakolatli organ boʻlinmasi xodimlarining xizmatni oʻtash tartibi va vaqti, post va marshrutlarning joylashuvi hamda javobgarlik hududlari tuman (shahar) ichki ishlar boshqarmasi (boʻlimi) boshligʻi tomonidan talabgor bilan kelishilgan holda tasdiqlanadi. 26. Fuqarolar gavjum boʻladigan joy bir nechta tumanlar (shaharlar) hududida joylashgan taqdirda, xodimlarning xizmatni oʻtash tartibi va vaqti, post va marshrutlarning joylashuvi hamda javobgarlik hududlari Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari yoki viloyatlar ichki ishlar boshqarmalarining jamoat tartibini saqlash boshqarmasi boshligʻi tomonidan tasdiqlanadi. 27. Xodimlar Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining jamoat tartibini saqlash boshqarmasi boshliqlari taqdimnomasiga asosan, Qoraqalpogʻiston Respublikasi Ichki ishlar vazirligi, Toshkent shahar yoki Toshkent viloyati ichki ishlar bosh boshqarmalari yoxud viloyatlar ichki ishlar boshqarmalari boshliqlari tomonidan lavozimga tayinlanadi va lavozimidan ozod etiladi. 28. Vakolatli organ boʻlinmalarining boshqaruv apparati va komandirlar tarkibining umumiy soni (otryad, guruh komandirlari) shartnomalarga asosan ajratilgan shtat birliklarining toʻrt foizidan oshmasligi lozim. 29. Vakolatli organ boʻlinmalarining amaldagi shartnomalar asosida kiritilgan shtat birliklari belgilangan tartibda qisqartiriladi. 30. Ichki ishlar organlari patrul-post xizmati boʻlinmalari tomonidan shartnoma asosida fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash xizmatlarini koʻrsatish tariflari belgilangan tartibda Oʻzbekiston Respublikasi Iqtisodiyot va moliya vazirligida ushbu tariflarni deklaratsiya qilish (tasdiqlash) orqali belgilanadi. 31. Shartnoma asosida xizmatlar koʻrsatishdan tushadigan mablagʻlar Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining budjetdan tashqari maxsus hisobraqamlariga oʻtkaziladi. 32. Koʻrsatiladigan xizmatlar uchun kelib tushadigan mablagʻlar xodimlarga oylik maosh berish, ularni moddiy ragʻbatlantirish, ijtimoiy himoya qilish, vakolatli organ boʻlinmalarining moddiy-texnik bazasini, jumladan, zamonaviy axborot-kommunikatsiya texnologiyalari bilan jihozlash va yangilash uchun sarflanadi. 33. Talabgor vakolatli organ va boshqa tashkilotlar xodimlarining xatti-harakatlari (harakatsizligi) yuzasidan qonunchilikda belgilangan tartibda shikoyat qilishi mumkin. 34. Ushbu reglament talablari buzilishida aybdor boʻlgan shaxslar qonunchilikda belgilangan tartibda javob beradilar. BosqichlarSubyektlarTadbirlarMuddatlar1-bosqichTalabgor1. Shartnoma tuzish uchun ichki ishlar organlarining patrul-post xizmati boʻlinmalari yoki Davlat xizmatlari markaziga oʻzi kelib yoxud Yagona interaktiv davlat xizmatlari portalidan roʻyxatdan oʻtadi.2. Murojaat yuborish uchun arizani toʻldiradi.Xohishiga koʻra2-bosqichIchki ishlar organining patrul-post xizmati boʻlinmasiArizaga kiritilgan talabgorning maʼlumotlari haqqoniyligi va toʻliqligini tekshiradi.Oʻn ish kuni ichida3-bosqichQoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining jamoat tartibini saqlash boshqarmasiFuqarolar gavjum boʻladigan joylarni koʻzdan kechiradi hamda koʻzdan kechirish dalolatnomasini va ushbu joylarda jamoat tartibini saqlash va jamoat xavfsizligini taʼminlash xizmatlarini koʻrsatish boʻyicha shartnoma loyihasi hamda boshqa materiallarni tayyorlaydi.Besh ish kuni ichida4-bosqichTalabgor va Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalariFuqarolar gavjum boʻladigan joylarda jamoat tartibini saqlash va jamoat xavfsizligini taʼminlash xizmatlarini koʻrsatish yuzasidan shartnoma tuzadi.Avtomatik ravishda5-bosqichQoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalariMateriallarni koʻrib chiqib, jamoat tartibini saqlash va jamoat xavfsizligini taʼminlash borasida xizmat koʻrsatish boʻyicha shartnoma tuzish va vakolatli organ xodimlari uchun qoʻshimcha shtat birliklarini ajratish haqida Oʻzbekiston Respublikasi Ichki ishlar vazirligiga taqdimnoma kiritadi.Uch ish kuni ichida6-bosqichOʻzbekiston Respublikasi Ichki ishlar vazirligiTaqdimnomani koʻrib chiqib, vakolatli organ xodimlari uchun qoʻshimcha shtat birliklarini ajratish toʻgʻrisida qaror qabul qiladi.Uch ish kuni ichida I. Yuridik shaxs toʻgʻrisida maʼlumot1. Yuridik shaxsning nomi va tashkiliy-huquqiy shakli:2. STIR:3. Joylashgan joyi (pochta manzili):4. Telefon raqami:5. Elektron pochta manzili (agar mavjud boʻlsa):II. Murojaat haqida maʼlumot1. Murojaat mazmuni:2. Jamoat tartibini saqlash xizmatlarini koʻrsatish toʻgʻrisidagi shartnomalarni tuzish maqsadi:3. Jamoat tartibini saqlash va jamoat xavfsizligini taʼminlash xizmatlarini koʻrsatishda fuqarolar gavjum boʻladigan joyning nomi:4. Fuqarolar gavjum boʻladigan joyning manzili:5. Fuqarolar gavjum boʻladigan joydagi bino va inshootlar hamda ular atrofidagi hududning sxemasi:PDF, PNG yoki JPEG formatida (50 Mbdan oshmagan hajmda) 1. Vazirlar Mahkamasining “Ichki ishlar organlarining patrul-post xizmati boʻlinmalari tomonidan fuqarolar gavjum boʻladigan joylarda jamoat tartibini saqlash va jamoat xavfsizligini taʼminlash borasidagi xizmatlarni shartnomaviy-huquqiy asosda amalga oshirish tartibi toʻgʻrisidagi nizomni tasdiqlash haqida” 2017-yil 9-oktabrdagi 808-son qarori. 2. Vazirlar Mahkamasining “Oʻzbekiston Respublikasi Adliya vazirligi tizimidagi taʼlim muassasalari faoliyatini yanada takomillashtirish chora-tadbirlari toʻgʻrisida” 2021-yil 22-noyabrdagi 705-son qaroriga 3-ilovaning 2-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 442-bandi.